NARIADENIE KOMISIE (ES) č. 376/2007
z 30. marca 2007,
ktorým sa mení a dopĺňa nariadenie (ES) č. 2042/2003 o zachovaní letovej spôsobilosti lietadiel a leteckých výrobkov, častí a zariadení a o schvaľovaní organizácií a personálu zapojených do týchto činností
(Text s významom pre EHP)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Európskeho parlamentu a Rady (ES) č. 1592/2002 z 15. júla 2002 o spoločných pravidlách v oblasti civilného letectva a zriadení Európskej agentúry pre bezpečnosť letectva (1), a najmä na jeho články 5 a 6,
keďže:
(1)
V prechodnom období do 28. marca 2007, počas ktorého členské štáty boli plne zodpovedné za všetky aspekty súvisiace s vydávaním letového povolenia, sa nariadenie Komisie (ES) č. 2042/2003 (2) neuplatňovalo na lietadlá prevádzkované na základe takéhoto povolenia, a údržba týchto lietadiel sa preto vykonávala v súlade s platnými vnútroštátnymi predpismi.
(2)
V dôsledku charakteru letových povolení, ktoré sa vydávajú na základe individuálneho posúdenia jednotlivých prípadov pre lietadlá, ktoré z rôznych dôvodov nemôžu byť v súlade s pravidlami vydávania osvedčení o letovej spôsobilosti, nie je možné ustanoviť všeobecné pravidlá pre údržbu týchto lietadiel. Namiesto toho by sa mali vymedziť uplatniteľné ustanovenia o údržbe v letových podmienkach schválených pre každý jednotlivý prípad.
(3)
Schválenie nových požiadaviek a administratívnych postupov v nariadení Komisie (ES) č. 1702/2003 z 24. septembra 2003 stanovujúcom vykonávacie pravidlá osvedčovania letovej spôsobilosti a environmentálneho osvedčovania lietadiel a prislúchajúcich výrobkov, častí a zariadení, ako aj osvedčovania projekčných a výrobných organizácií (3), pokiaľ ide o vydávanie letových povolení, je nevyhnutné doplniť zmenou a doplnením nariadenia (ES) č. 2042/2003 s cieľom vyňať lietadlá prevádzkované na základe letového povolenia z uplatňovania uvedeného nariadenia a namiesto toho odkázať na ustanovenia o údržbe nachádzajúce sa v schválených letových podmienkach súvisiacich s letovým povolením.
(4)
Nariadenie (ES) č. 2042/2003 by sa preto malo zodpovedajúcim spôsobom zmeniť a doplniť.
(5)
Opatrenia stanovené v tomto nariadení sú založené na stanovisku Európskej agentúry pre bezpečnosť letectva (4) v súlade s článkom 12 ods. 2 písm. b) a článkom 14 ods. 1 nariadenia (ES) č. 1592/2002.
(6)
Opatrenia stanovené v tomto nariadení sú v súlade so stanoviskom výboru, na ktorý sa odkazuje v článku 54 ods. 3 nariadenia (ES) č. 1592/2002,
PRIJALA TOTO NARIADENIE:
Článok 1
V nariadení (ES) č. 2042/2003 sa článok 3 ods. 3 nahrádza takto:
„3. Odchylne od odseku 1 sa zachovanie letovej spôsobilosti lietadla, ktoré má letové povolenie, musí zabezpečiť na základe osobitných opatrení na zachovanie letovej spôsobilosti vymedzených v letovom povolení vydanom v súlade s prílohou (časť 21) k nariadeniu Komisie (ES) č. 1702/2003.“
Článok 2
Toto nariadenie nadobúda účinnosť dňom po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 30. marca 2007